Heger, Eduard, predseda vlády SR (2022-06-16):
Ďakujem veľmi pekne, vážený pán poslanec, dovoľte mi, aby som to, na to odpovedal možno v takom širšom kontexte. Pekne ste tak do tej otázky napísali, že existujú informácie. Tie informácie naozaj badám aj ja, veľa, že existujú rôzne, väčšinou sú mylné, poplašné a podobne, a preto by som chcel aj vás, vážený poslanecký zbor, upokojiť a povedať, že všetky práce na výstavbe nemocníc z plánu obnovy finišujú v tomto momente, a chcem to dať do takého väčšieho kontextu. Keď si zoberieme, čo vlastne za histórie Slovenska od svojho vzniku koľko nemocníc sa postavilo, tak zistíme, veľmi rýchlo zistíme, že pod gesciou ministerstva zdravotníctva to bolo že nula. Jediná nemocnica, ktorá sa postavila, bola v spolupráci ministerstva obrany a ministerstva vnútra, to je Nemocnica svätého Michala, ktorá teda nie je nejaká veľká, myslím, že nejakých 230 lôžok, pán minister zdravotníctva to potom bude vedieť určite dopresniť. My sme si veľmi uvedomovali, že tá situácia v tých nemocniciach je naozaj dlhé roky zanedbaná vládami Slovenskej republiky, ktoré tu boli pred nami. Preto sme už v roku 2020 z vlastného rozhodnutia povedali, že plán obnovy, prioritou, národnou prioritou plánu obnovy budú dve oblasti: školstvo a zdravotníctvo. Nedá sa povedať, ktorá bola prvá, druhá, obidve boli prvé, pretože obidve boli dlhé roky vládami Slovenskej republiky zanedbávané. V tomto sme chceli urobiť veľkú zmenu. Preto tento skutok jasne deklaruje záujem tejto vlády riešiť tie dve najpálčivejšie oblasti, a to je školstvo a zdravotníctvo. Aby ste rozumeli teraz tej mechanike. Vlastne v pláne obnovy je nastavených, sú také tri kategórie na výstavbu a rekonštrukciu nemocníc a každá tá oblasť má nejaké lôžka, ktoré boli, ktoré boli deklarované. Takže teraz tieto lôžka vlastne sa rozkladajú medzi viaceré nemocnice, ktoré, ako ste správne povedali, sa uchádzajú o tieto zdroje z plánu obnovy. Chcem však povedať, že plán obnovy nie je jediná oblasť peňazí, ktorá smeruje do zdravotníctva, hoci teraz je najbližšie. A som rád, že je taký veľký záujem a je atraktivita plánu obnovy taká vysoká, pretože nebolo tomu tak úplne od začiatku. Ale myslím si, že aj táto vláda presvedčila práve tým, že jednak veľmi rýchlo vedela plán obnovy podať do Európskej komisie, jednak tým, že bol aj medzi prvými schválený a že bol vyhodnotený ako jeden z najkvalitnejších, a jednak aj tým, že sme dostali vlastne, sme splnili prvých štrnásť míľnikov na žiadosť o platbu, tak ukazujeme ako Slovensko a vláda, že vieme tento plán obnovy naozaj spĺňať a tým pádom je a jeho atraktivita rastie. A aby ste rozumeli, akým spôsobom vlastne budú jednotlivé tie nemocnice rozhodnuté, lebo ešte rozhodnuté nie je. To je to najdôležitejšie. Čiže zatiaľ nikto nemusí smútiť, že sa nedostal do plánu obnovy, ale chcem aj povedať, ak by sa aj nejaká nemocnica do plánu obnovy alebo do financií z plánu obnovy nedostala, neznamená, že s ňou do budúcnosti nepočítame. Budeme musieť len hľadať iné zdroje na ne, ale treba vyhodnotiť niekoľko parametrov. Totižto všetky nemocnice, alebo nemocnice na Slovensku majú rôzne úrovne. Tie najdôležitejšie, kde končí každý pacient, ktorému nevedia poradiť na nižšie stupne, nemocnice sa volajú koncové nemocnice. To sú väčšinou teda nemocnice v Bratislave alebo potom v jednotlivých, v jednotlivých krajoch, či už univerzitné a podobne, kde sa poskytuje, samozrejme, tá najvyššia zdravotná starostlivosť. Tieto sú štátne a, samozrejme, majú prioritu, pretože ak nám ide naozaj o záchranu života, ak nám ide o najvyššiu zdravotnú starostlivosť, ktorú chceme poskytnúť každému človeku, aby na Slovensku sa v tom koncovom mieste dočkal tej potrebnej zdravotnej starostlivosti, tak musíme do nich investovať. A je pravda, že toto bolo dlhé roky zanedbávané. Ako som povedal, predchádzajúce vlády neinvestovali, nevedeli postaviť nemocnice, dokonca nevedeli dlhé roky ani zbúrať nemocnicu. Ako viete, Rázsochy 30 rokov sa, myslím, že búrala. Takže to je tragédia zdravotníctva, ktoré sa snažíme napraviť a chceme to urobiť tak, aby sme nestratili dôveru občanov. Preto taký veľký dôraz kladieme na nielen kvalitu dát, ale aj kvalitu prípravy celého procesu, aby keď sa už odštartuje, aby tam naozaj nebolo žiadne zaváhanie. Treba si uvedomiť, že s tým súvisí, samozrejme, veľmi intenzívna komunikácia s Úradom pre verejné obstarávanie. Pretože to bude dôležitá súčasť. Je tam komunikácia vlastne so, alebo teda ten hlavný taký prvok, ktorý pod ministerstvom zdravotníctva bol zriadený, je ZIA, čiže agentúra, ktorá bude, ktorá pripravuje všetky tieto podklady z hľadiska časových limitov a podobne. Taktiež berieme do úvahy, ako som povedal, zdravotnú starostlivosť, spádovosť, počet pacientov a podobne... (Zaznievanie zvukového signálu upozorňujúceho na ukončenie časového limitu.) Ešte mi dajte doplňujúcu otázku, pán poslanec... (povedané súbežne s predsedajúcim),